“مَدَگءِ شئیر”
13جون 2019
پاک انت ھُداءِ عزءُ جَل
بے درورءُ مَٹّءُ بدل
ھرچی روان انت پہ اجل
مانیت وجود ئے داں ازل
بادے چرے وسپاں یلاں
استیں منءَ چیزے بیان
دیراں نہ گورتگ جمبراں
ڈکّال ات باگیں مکران
مھلوک توامیں سرسران
اشتءُ شت انت ڈنّءُ دراں
سَن دوھزارءُ نوزدھا
بیت مھربان پاکیں ھُدا
ڈُکّالءَ دیم داتگ پدا
ھَوراں کہ گُورتگ موسماں
ماں کُوچگءُ کَورءُ دھاں
شُونزرتءُسبز اِت مکران
قُدرت ھُداءِ ناگہاں
کپتگ مدگ ماں ھُلکہاں
ماں ملگُزارءُ باگچہاں
مُلکءُ دھآتءُ کُوچگاں
مانرتکگ انت ڈاکءُ بُگاں
کُل مکرانءِ ریکءُ ڈل
بیتاں ھمودا کینءُ کَل
نیست ات سُسُنڈاں جاہءُجَل
پاتکاں کلیرانی کُوَچَل
مُلکءَ کہ مانرتک انت مدگ
چو میھڑءَ زُرت ئے چَرَگ
کُونڈ اش جت انت چو اُشترءَ
کپت انت کشارانی سرءَ
پرماش نہ بیتاں شاہءُ لمب
گُواراں گوں ماشاں داتگ گُومب
ھُشک انت مزن چُوڑیں آ ماک
وَلّاں نہ منتگ لمبءُتاک
کرپاس کٹیرھوشیں کڑب
سُھرو نہ بیتاں ھوشءُگُبّ
تاک چہ کَڑبّاں شپتگ انت
کانڈیلءُ ڑیلّ پشکپتگ انت
انچو سُسُنڈاں چَرتگ انت
ولّانی بُنڈ پشکپتگ انت
کیٹگ گوں پوستاں وارتگ انت
تیجگ چو ڈوکءَ کپتگ انت
ساپ اش کت انت ملُکءُڈگار
شادابءُھُنبوئیں کِشار
پَٹاّنی وَرّودیں بہار
وڈّانی سُھرپاگیں کلیر
بیٹاں ھری سَنڈءُمگیر
ھچّی نہ منتگ دیرءُزیر
پشکپتگاں بس کاہءُ کَژ
پُوتارءُبَؤنءُمونڈءُمَژ
تاوان کشارءُ تومءُ گوک
کیٹگ شکرتامیں چو ڈوک
چّلّ تَرّ اتنت لَوشءُ گَرَٹ
بسکن کُلانچی تو مہ رَٹ
او بَزگءُ پھوالیں جَٹ
کارءَ نیا انت تئی رَپٹ
( بوھیر کُلانچی)